Diari Oficial de la Generalitat Valenciana


Sumari del DOGV 7735, del 07-03-2016 (2016/1599)

LLEI 2/2016, de 4 de març, de la Generalitat, de modificació de la Llei 2/2015, de 2 d'abril, de Transparència, Bon Govern i Participació Ciutadana de la Comunitat Valenciana
------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/l/2016/03/04/2/dof/vci/html**

### Dades del document

Número de DOGV
:   7735

Data del DOGV
:   07-03-2016

Secció del DOGV
:   I. DISPOSICIONS GENERALS

Número del document
:   2016/1599


Data del document
:   04-03-2016

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * transparència administrativa
    * difusió de la informació
    * accés a la informació
    * relació administració-administrat
    * legislació

LLEI 2/2016, de 4 de març, de la Generalitat, de modificació de la Llei 2/2015, de 2 d'abril, de Transparència, Bon Govern i Participació Ciutadana de la Comunitat Valenciana [2016/1599]  
Sia notori i manifest a tots els ciutadans que Les Corts han aprovat i jo, d'acord amb el que establixen la Constitució i l'Estatut d'Autonomia, en nom del rei, promulgue la Llei següent:  
  
PREÀMBUL  
  
La Llei de transparència, bon govern i participació ciutadana de la Comunitat Valenciana ha d'ésser una eina efectiva de seguiment i publicitat de les accions i el funcionament del poder executiu. La seua aplicació és, en aquest sentit, una peça fonamental per a l'exercici dels drets democràtics de la ciutadania.  
La funció de control i de compliment de les obligacions que d'ella es deriven, així com la tasca consultiva i interpretativa realitzada per la seua comissió executiva, la creació de la qual contempla la norma, és una pedra angular per a la seua finalitat. Així mateix, la pluralitat en la seua composició assegura l'efectivitat i la representativitat del conjunt de la ciutadania en un òrgan que afecta a l'exercici dels seus drets civils.  
És per tot açò que la modificació del seu article 41.1, a fi d'aconseguir la incorporació a l'esmentada comissió de totes les sensibilitats polítiques amb representació a les Corts, suposa una garantia democràtica per a la consecució dels objectius prevists legalment. Així, una composició numèrica flexible permetrà, al llarg del temps, l'adaptació de la seua estructura als canvis en la representativitat.  
  
Finalment, la introducció de la disposició transitòria única, farà possible, en un termini de temps raonable, actualitzar i adequar la seua composició a la realitat parlamentària present en la data de la seua entrada en vigor.  
  
Article únic. De la modificació de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana  
Es modifica el punt 1 de l'article 41 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, que queda redactat de la manera següent:  
  
1. La comissió executiva estarà constituïda per un nombre de membres igual al nombre de grups parlamentaris amb representació en les Corts. En la composició final es respectarà la paritat entre dones i homes. D'entre els seus membres es designarà la persona que ocupe la presidència.  
Els integrants de la comissió, després de la seua compareixença en la comissió corresponent, seran triats pel Ple de les Corts per majoria de tres quints d'entre experts de competència o prestigi reconegut i amb més de deu anys d'experiència professional.  
El mandat de la comissió tindrà una durada de cinc anys.  
  
DISPOSICIÓ TRANSITÒRIA   
  
Única. Actualització de la composició   
En el supòsit d'estar constituïda amb anterioritat la comissió executiva a la qual fa referència aquesta llei, d'acord amb l'anterior redacció de l'article 41.1, seran elegits, en el termini de dos mesos, tants components com siguen necessaris fins a abastar un nombre de membres igual al nombre de grups parlamentaris amb representació a les Corts en el moment de l'entrada en vigor de la norma present.  
  
DISPOSICIÓ FINAL   
  
Única. Entrada en vigor  
Aquesta norma entrarà en vigor als vint dies de la seua publicació en el Diari Oficial de la Comunitat Valenciana.  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
  
  
València, 4 de març de 2016  
  
El president de la Generalitat  
XIMO PUIG I FERRER


Còpia Permalink ELI